
Vardas Marijos — vardas mūsų žemės, 
Šviečia lyg saulė, nors dangus aptemęs. 
Amžiais pamilęs šaukias jo lietuvis, 

Lyg piemenėliai verkiančios Šiluvės. 


Iš Marijos Vardo giesmės 

ŠVENČIAUSIOJI Marija, kuri Šiluvos lau- 
kuose pasirodei piemenėliams, kuri skaus- 
mo ašaromis laistei akmenį, išlikusį alto- 
riaus vietoje, ir skundo balsu kalbėjai: "Čia 
kitados buvo garbinamas mano sūnus, O 
dabar ariama ir sėjama!“ Duok, kad Tavo 
ašarų sugraudinti, mes kaip kitados mūsų 
protėviai, keliume Tavo Sūnaus garbę ap- 
leistoje mūsų širdžių dirvoje, atstatytume 
griūuvančias mūsų šeimų šventioves, permal- 
dautume Viešpati už visos mūsų tautos ap- 


sileidimus ir nuodėmes. 


O Dievo Motina, mes trokšiam iškelti iš 
užmaršties griuvėsių Tavo apsireiškimo 
garbę, dar labiau garbinti Tave, mūsų že- 
mės Globėja ir Tau padedant išmelsti mū- 
sų kraštui gyvą tikėjimo dvasią. Per Kristų 


mūsų Viešpatį. Amen. 


Iš maž. mald. SVEIKA MARIJA 


MARIJOS APSIREIŠKIMAS 


[)IDžI0JO Marijos garbintojo šv. Kazimiero gimties išvakarėse, 

metais anksčiau, Šiluvos miestelyje buvo pastatyta (1457) be- 
ne pirmoji Lietuvoj MARIJOS GIMIMO bažnyčia. Jos fundatorius bu- 
vo Petras Senko Gedgaudas, artimas Vytauto bendradarbis, vėliau 
Vilniaus kaštelionas. 


Marijos gimimo aušra ir prieblanda 


Marijos gimimo dieną, rugsėjo 8, Vytautas buvo ruošęsis vaini- 
kuotis Lietuvos karaliumi. Karališkojo vainiko reikalais mūsų val- 
dovas 1430 buvo pasiuntęs į Romą būsimąjį Šiluvos bažnyčios staty- 
toją Petrą Senko Gedgaudą. Gedgaudo tėvas Jurgis buvo Vytauto 
rūmų maršalka ir, valdovo pavedimu, buvo vadovavęs 60-ties žemai- 
čių bajorų delegacijai į Konstancos bažnytinį susirinkimą. Kaip Vy- 
tautas, taip Gedgaudai buvo vieni pirmųjų žymiausių Marijos garbės 
skleidėjų Lietuvoje. Galimas dalykas, kad Petras Gedgaudas sąmo- 
ningai parinko Šiluvos titulą, norėdamas įamžinti Vytautui brangią 
Marijos gimimo dieną. 

Gedgaudo statytoji bažnyčia išsilaikė apie 40 metų, kol gaisras 
ją sunaikino. Naują bažnyčią, sudegusios vietoje, pastatė 1500 Jonas 
Zaviša, Gedgaudo turtų paveldėtojas Šiluvoje. Šio įpėdinis Melkio- 
ras Zaviša, deja, nusigręžė nuo katalikybės, pats 1532 perėjo į kal- 
vinizmą ir ėmė versti šiluvius "keisti religiją“. 

Po keturių metų (1536), kai Zaviša perėjo į kalvinizmo pusę, ne- 
lauktai iškilo gaisras, sunaikinęs ir antrąją bažnyčią. Žmonės, tiesa, 
spėjo išgelbėti buvusį ir garsėjantį Marijos paveikslą, dalį bažnyti- 
nių rakandų ir dokumentus, liečiančius bažnyčios funkciją. Tačiau 
nesitikėdami, kad vėl bus atstatyta katalikų bažnyčia, jie visą išgel- 
bėtąjį turtą sudėjo į saugią dėžę ir užkasė ją į žemę. 

Kalvinai daug kur Lietuvoje periminėjo katalikų bažnyčias ir jų 
žemes. Taip jie užvaldė ir Šiluvos bažnytinę žemę. Čia jie pasistatė 
savąją bažnyčią, ir į jos bokštą įkeldino iš katalikų paimtą varpą su 
užrašu: "O florens Rosa, Mater Dei speciosa — O žydinti Rože, skaisti 
Dievo Motina!“ 


Marijos varpas atkvietė pačią Mariją 

Marijos varpas skambėjo, nors ir ne savoj bažnyčioj. Jis žadino 
viltį, bent kai kuriose širdyse, kad ateis kiti laikai ir buvusiems Ma- 
rijos garbintojams. Taip jis skambėjo per 80 metų, kol vieną vasarą 
Šiluvos laukuose įvyko nelauktas apsireiškimas. 

Piemenys ganė bandą netoli to akmens, kur kitados stovėjo ka- 
talikų bažnyčios altorius. Aplinkui buvo ariama ir sėjama žemė, o 
pakaitų metais dirvonuojanti ir ganoma. Ant to akmens piemenys 
pamatė Moteriškę su Kūdikiu. Ji buvo gražiais puošniais drabužiais, 
be jokio apdangalo ant galvos, ir atrodė liūdna, verkianti. 

Vaikai žiūrėjo i ją, bet nedrįso kalbinti. Vienas tačiau nusisku- 
bino pas pastorių ir jam pranešė, ką matęs. Pastorius subarė vaiką 
ir liepė grįžti į ganyklas. 

Vakare vaikai papasakojo tėvams ir kaimynams. Kitą dieną 
žmonės susirinko į vietą dideliu būriu. Atsekė ir kalvinų pastorius su 
savo mokiniu Saliamonu. Jiedu ėmė barti žmones, kam klauso vai- 
kų. Jei kas ir būtų pasirodę, — sakė jis, — tai greičiau velnio pagun- 
da, kad atitrauktų žmones nuo kalvinų tikėjimo. 

Tuo metu vėl pasirodė ant akmens Moteris, kaip ir vakar. Ji ver- 
kė. Kalvinų pastorius paklausė, ko ji verkianti. Moteris atsakė: 

— Kitados šioje vietoje buvo garbinamas mano Sūnus, o dabar 
čia ariama ir sėjama! 

Tai pasakiusi, ji pranyko iš akių. Visa tai įvyko 1608. 


Aklas senelis rodo kelią į Apsireiškimo vietą 


Įvykis nuskambėjo per visą Lietuvą. Juo susidomėjo ir žemaičių 
vyskupas. Jis atsiuntė Varnių kanauninkų Joną Kazakevičių ištirti 
įvykį vietoje. Tai padaręs, Kazakevičius ėmė rūpintis atgauti iš kal- 
vinų Šiluvos katalikų žemę. Reikėjo įrodyti, kad toji žemė buvo Petro 
Gedgaudo užrašyta bei dovanota. Bet tokio dokumento jis niekur ne- 
begalėjo rasti. 

Apkeliavęs keletą vietų, ilgiau sustojęs Raseiniuose, pagaliau, 
po 4 metų, jis sužinojo, kad pačioj Šiluvoj esąs šimtametis senelis, 
kuris kažką žinąs apie paslėptus Šiluvos katalikų bažnyčios doku- 
mentus. Surastasis senelis iš tikro papasakojo, kaip prieš 80 metų 
buvusi užkasta skrynia netoli akmens, ant kurio kitados buvęs alto- 
rius. Kan. Kazakevičius prašė parodyti tą vietą. 

Senelis buvo aklas, tačiau sutiko būti vedamas. Atvestas prie 
apsireiškimo vietos, jis staiga praregėjo. Pirmiausia jis puolė ant ke- 
lių ir pravirkęs dėkojo Dievui už suteiktą malonę. Po to jis parodė 
vietą ir liepė kasti žemę. 

Buvo rasta gerai apkaustyta skrynia su bažnytiniais daiktais, 
Marijos paveikslu ir svarbiu dokumentu, kuriuo Gedgaudas 1457 do- 
vanojo katalikų parapijai žemę. 

Šis svarbus atradimas įvyko 1612 metais. Dar užtruko 10 metų, 
kol katalikams pavyko per Vyriausį Vilniaus Tribunolą atgauti visas 
teises į šią vietą. 

Su Šiluvos apsireiškimu prasidėjo staigus grįžimas į katalikybę 
visoje Lietuvoje. Grįžtantiems į seną katalikų tikėjimą Šiluva pasida- 
rė ypatingai brangi vieta, kurią jie ėmė iš visur lankyti. 


Nebuvo nė vienos, atsiranda dvi šventovės 


Pirmąją bažnyčią po apsireiškimo pastatė tas pats kan. J. Kaza- 
kevičius. Bažnyčia buvo medinė ir nedidelė. I jos bokštą grįžo iš kal- 
vinų atsiimtasis Marijos garbei skirtas varpas. Prie bažnyčios apsigy 
veno keturi kunigai, kurie kasdien giedojo Marijos Valandas ir, pa- 
gal reikalą, aprūpino maldininkus. Vysk. Petras Parčiauskas šią kuk- 
ligą bažnyčią pakėlė į prepozitinių - pirmaeilių bažnyčių laipsnį. 

Kan. Kazakevičiaus pastatytoji bažnyčia buvo ne toj vietoj, kur 
seniau buvo pirmosios dvi. Kodėl jis parinko naują vietą, šiandien 
sunku pasakyti. Gal dėlto, kad senoje buvo galvojęs pastatydinti 
specialų paminklą. Tokio paminklo tikrai reikėjo. Toji vieta jau buvo 
paliesta Marijos kojų ir sudrėkinta jos ašarų. Tačiau laikai vis dar 
buvo sunkūs, dėl to nedrįsta imtis kokio didesnio darbo Marijos ap- 
sireiškimui įamžinti. Pasitenkinta kuklia medine koplyčia, kurią pa- 
statė Bukoto įpėdinis inftulatas Simonas Giedraitis. 

Artėjant 300 metų jubiliejui (1908), Šiluvos klebonas M. Jurgutis 
ėmė planuoti didingą ir originalią mūro koplyčią. Jos planus paren- 
gė lietuvis architektas Antanas Vivulskis. ši koplyčia pradėta statyti 
tik 1912 ir dėl karo užbaigta 1924. Ji atrodė lyg koks paminklinis 
bokštas, 44 metrų aukščio, su vienu iškylančiu altoriumi. Altorius 
buvo pastatytas ant to akmens, kur pasirodė Marija. Virš altoriaus 
buvo iškelta Marijos statula. Aplink altorių buvo galima apeiti, bet 
maldininkai iš tikro eidavo tik keliais. Apsireiškimų akmuo buvo 
paliktas atviras: maldininkai galėjo jį liesti rankomis, bet paprastai 
liesdavo lūpomis. 

Kai šios koplyčios sienos buvo išvestos (nors pati koplyčia dar 
nebaigta) pirmąsias šv. mišias čia atlaikė Šiluvos klebonas ir staty- 
bos darbų vykdytojas kun. Jurgutis. Pirmasis maldininkas, priėmęs 
šioj koplyčioj šv. komuniją, buvo pats architektas Ant. Vivulskis. 

1934 Koplyčioje buvo įrengtos Septynių Marijos Skausmų staci- 
jos, kurias žmonės labai noriai eidavo. 

STEBUKLINGASIS PAVEIKSLAS 


PIE šiluvinį Marijos paveikslą tiek žinome, kad jis iš seno buvo 

Šiluvos bažnyčioje. Kaip jis čia atsirado, kas jo autorius ir funda- 
torius, žinių neturime. Tačiau iš stiliaus matyti, kad jo kilmė yra ry- 
tietiška - bizantiška, kaip ir Trakų Dievo Motinos paveikslo. Trakiškis 
paveikslas buvo dovanotas Vytautui jo krikšto proga, ir šią dovaną 
jam atsiuntė Bizantijos imperatorius Manuelis II Paleologas. Galimas 
dalykas, kad ir šiluvinis paveikslas, kurio stilius yra bizantiškas, at- 
sirado iš Rytų, kaip dovana Vytauto bendradarbiams Gedgaudams. 


Protestantizmas nepajėgė sumažinti Marijos garbės 


Šiluva buvo garsi Marijos garbinimu dar prieš protestantizmo 
pradžią Lietuvoje. Taip pat didelėje pagarboje buvo laikomas ir pats 
Marijos paveikslas. I Marijos gimimo atlaidus suplaukdavo žmonės 
iš gana toli. Ateidavo net iš prūsų, nuo Ragainės, kaip liudija šios 
vietos pastoriaus laiškas, rašytas (1551) Prūsų kunigaikščiui. Pasto- 
rius sakosi turėjęs 20 metų sunkiai kovoti, kol žmones palenkęs pro- 
testantizmui, bet daugelis ir po to vykstą į Lietuvą atlaidų, ypač į 
Šiluvą. 

Po Marijos apsireiškimo, paveikslo garbė augo metai iš metų. 
Ties tuo paveikslu žmonės vis labiau meldėsi ir vis gausiau segė si- 
dabrinius votus — padėkos ženklus už įvairias patirtas malones. Tų 
votų 1671 buvo tiek daug, kad klebonas Skirmontas galėjo iš jų nu- 
liedinti sidabrinį "rūbą" Marijos paveikslui apdengti. 


Žygiai gauti Romos pripažintą vainiką 

Šiluvai reikėjo tinkamos didingos šventovės ir ją ėmėsi statyti 
klebonas Tadas Bukotas. Aukos buvo renkamos visoje Lietuvoje. Kai 
šventovė buvo baigta (1760), Marijos paveikslas vėl buvo perkeltas 
į didįjį altorių. Tada kun. Bukotas kreipėsi į žemaičių vyskupą kuni- 
gaikštį Steponą Giedraitį, kad šiam paveikslui būtų suteikta ypatin- 
ga garbė. Bukotas galvojo apie Marijos paveikslo vainikavimą. 

Vyskupas paskyrė du dekanus pravesti tyrinėjimus. Šiedu su- 
rašė daug liudijimų apie nepaprastas malones, patirtas žmonių, be- 
simeldžiančių prie šio paveikslo. Savo tyrinėjimo rezultatus jie per- 

davė vyskupui, o šis kreipėsi į Popiežių, prašydamas patvirtinti šio 
paveikslo stebuklingumą ir leisti jį iškilmingai vainikuoti. 

Popiežius Pijus VI išklausė prašymo. Specialiu raštu (bula), ra- 
šytu 1775, popiežius leido paveikslą vainikuoti ir žmonėms, susiren- 
kantiems melstis rugsėjo 8, suteikė galimybę gauti pilnus atlaidus. 
Be to Šiluvos klebonams buvo suteiktas intulatų titulas su teise tris 
kartus per metus vartoti vyskupiškus ženklus (mitrg ir bakulą), laikant 
pamaldas. 

Gavus popiežiaus sutikimą, pradėta ruoštis paveikslo vainikavi- 
mo iškilmėms. Apie tai buvo pranešta visose Lietuvos ir Lenkijos baž- 
nyčiose. Vainikavimo data buvo numatyta 1785 rugsėjo 8. Brangųjį 
vainiką vyskupas nuliedino iš gryno aukso. Vainikas buvo pasiųstas 
į Romą pašventinti. 


Marijos paveikslo vainikavimas 

I vainikavimo iškilmes suplaukė 30.000 žmonių ne tik iš Lietuvos, 
bet ir iš Prūsų bei Lenkijos. Buvo daug kunigų ir didikų. Jų tarpe buvo 
ir tolimas Gedgaudų ainis Žemaičių Seniūnas Antanas Gedgaudas. Jis 
buvo vienas iš tų žemaičių didikų, kurie ėmėsi padengti vainikavi- 
mo išlaidas. 

Iškilmingas mišias aukojo pats žemaičių vyskupas Steponas 
Giedraitis. Jam patarnavo kiti trys vyskupai. Pats vainikavimas at- 
liktas aikštėje prieš bažnyčią. Popiežiaus pašventintasis vainikas bu- 
vo apneštas iškilmingoje procesijoje aplink bažnyčią. Po to vysk. 
Giedraitis savo rankomis jį iškėlė virš paveikslo ir apvainikavo Ma- 
rijos galvą. 

Tokie vainikavimai, su Romos pritarimu ir popiežiaus palaimini- 
mu, buvo daromi tik retais atvejais. Pasaulyje tada buvo nedaug 
tokių Marijos paveikslų. Jau pats Romos pripažinimas, kad šis pa- 
veikslas yra vertas vainikavimo, reiškė paskatinimą prie jo melstis. 
Iš tikro, maldininkų Šiluvoje nestigo ir anksčiau. 1629 metais, kaip 
liudija istorija, per Marijos gimimo dieną šv. komuniją priėmė 11.000 
žmonių (Žem. Vysk. $ 77). Dabar, po vainikavimo, jų skaičiai augo. 

Šiluva pasidarė ne tik Lietuvos stebuklingoji šventovė. Į ją plau- 
kė maldininkai iš Prūsų, Latvijos, Lenkijos. Atklysdavo vienas kitas 
iš Vokietijos gilumos ir Prancūzijos. 


Ix rusai nepalaužė lietuvio ištikimybės Marijai 
Šiluva būtų tapusi pasaulinio garso šventovė. Bet rusai, okupavę 


Lietuvą ėmė drausti žmonėms lankytis ypač iš kitur. Varžė maldinin- 
kų keliavimą ir pačioje Lietuvoje. Taip kiti kraštai vis mažiau bega- 

lėjo patirti apie stebuklingus įvykius šioje vietoje. Tų žinių niekas 
nebegalėjo skelbti ypač tada, kai lietuviams patiems buvo uždrausta 
jų spauda. 

1886 m. buvo atšvęstas Marijos vainikavimo šimtmetis. Šios iš- 
kilmės, dėl rusų varžtų, negalėjo būti plačiau išgarsintos. Į Šiluvą at- 
vyko iš Kauno žemaičių vyskupas M. Paliulionis. Rugsėjo 8 suvažia- 
vo tik artimiausieji kunigai — apie 40. Kitus varžė rusų draudimas 
keliauti be specialaus leidimo. Tik jokiais leidimais rusai negalėjo 
suvaržyti paprastų žmonių. Jų suplaukė iš visos Lietuvos 60.000. Ta 
proga buvo apvainikuota Dievo Motinos statula, menanti Apsireišku- 
siąją. esanti vienoje bažnyčios koplyčioje. Plačiau šios sukakties mi- 
nėjimą aprašė kun. J. Gendrėnas Šiluvos Knygelėj (Šiluva 1930, 29- 
31). 

Apie tą sukakčių proga vainikuotąją apsireiškusios Marijos sta- 
tulą tiek težinome, kad ji užsakyta iškaldinti Anglijoje ir buvo lai- 
koma medinėje koplyčioje, kurią intulatas Simonas Giedraitis pastatė 
Apsireiškimo vietoje. Kai rusai po 1931 sukilimo pradėjo griežčiau 
varžyti pamaldumą į Šiluvę, toji statula, spėjama, dėl to pergabenta 
apsaugai į bažnyčią ir padėta atskiroje uždaroje koplyčioje. Viename 
šios koplyčios gale buvo parengtas jai altorius, o kitame buvo viešai 
išdėtos atmintinos Šiluvos brangenybės — geležinė skrynia, 1612 at- 
kastoji iš žemės, skrynioje buvę daiktai, infulatų insignijos ir kita. 

Nuo rusų pasislėpusi ir prisiglaudusi uždaroj koplyčioj, ši statu- 
la kartą išėjo viešumon prieš pačius rusus. Rusai kėsinosi Šiluvoje 
pastatyti savo cerkvę — kaip tik prie bažnyčios esančioje aikštėje. 
Tai sužinojo Šiluvos klebonas kun. M. Jurgutis. Jis tą aikštę skubiai 
nupirko, ją aptvėrė ir jos centre pastatė minėtąją Apsireiškusios sta- 
tulą. Rusai dėl to iškėlė klebonui bylą, reikalaudami Dievo Motinos 
statulą pašalinti. Viešajame savo skunde teismui rusai šią statulą 
vadino stebuklingąja. Gal kaip tik ši Stebuklingoji ir padėjo, kad 
rusų planas įsibrauti į Šiluvą buvo sukliudytas. 


Marijos garbei Šiluvoje sukurta įvairių giesmių, maldų ir speciali 
šiluvinė litanija. Lietuvoj buvo išleista keletas knygelių ir mažų su- 
venirinių albumėlių. 

Pamažu Šiluvinės Marijos garbė atgyja lietuvių emigracijoje. Iš 
pačių lietuvių vis daugiau apie Šiluvą sužino ir kitataučiai. 

ŠILUVĖS GARBE AMERIKOJE 


ATŪRALU, kad iš tėvynės iškeliavę žmonės perneša svetur sa- 

vujų šventovių meilę. Didžiausiajai mūsų šventovei — Šiluvai 
pradžioj lyg ir nerodyta tiek dėmesio, kiek, sakysime, Aušros Var- 
tams. Bet nūnai tas dėmesys juo labiau ryškėja. 


Du šiluvės kulto rajonai 


Mūsų žinios kol kas nėra pilnos ir gal ne visai tikslios. Pami- 
nėtini bent kai kurie faktai, prieinami bendrai patirčiai. 

Bene pirmoji parapinė lietuvių bažnyčia Marijos Gimimo garbei 
buvo pašvęsta Chicagoje, Marguette Parke. Jos didžiajame altoriuje 
buvo stebuklingojo Šiluvos paveikslo kopija. Kaip ir Šiluvoje, čia bu- 
vo iškilmingai švenčiami Marijos Gimimo atlaidai. Laikinoji bažny- 
čia buvo pastatyta 1929, o dabartinė, šventoviškai puošni ir originali, 
pašventinta 1957. Vietoj stebuklingojo paveikslo kopijos, naujoje 
bažnyčioje bus didingas panoraminis Marijos Apsireiškimo Šiluvoj 
paveikslas, pieštas kazimierietės dailininkės Sesers Mercedės. 

Kita naujai pastatytoji lietuvių bažnyčia St. Louis mieste, pašven- 
tinta 1956, įsirengė šiluvinį vitražą, paruoštą dail. K. Jonyno. 

Elizabetho lietuvių bažnyčioje bene 1955 buvo sukurtas nemažas 
Marijos Apsireiškimo paveikslas, pakabintas prie šoninio altoriaus 
kairėje navos pusėje. Paveikslo autorius amerikietis lietuvis dailinin- 
kas Subačius. Iš to paveikslo kleb. kun. Kemežis parengė du paveiks- 
lėlius su specialia Apsireiškimo malda, sukurta po šio karo ir atspaus- 
ta maž. maldyne "Sveika Marija“; paveikslėliai atspausti lietuvių 
ir anglų kalbomis. Be kitko, buvusio klebono kun. J. Simonaičio rū- 
pesčiu buvo atvežta iš Šiluvos atskala (gabalas) to akmens, ant ku- 
rio buvo pasirodžiusi Marija. Ši relikvija laikoma bažnyčios apsaugoj. 

Šiluvos Apsireiškimo bareljefas (Vyt. Kašubos darbas) 1953 bu- 
vo įrengtas viename Marianapolio koplyčios altoriuje. Iniciatyvos 
ėmėsi tuo metu buvęs Marianapolio viršininkas kun. St. Saplys, tal- 
kinamas koplyčios dekoratoriaus dail. K. Varnelio. Tais pačiais me- 
tais Marianapolis davė ir kun. J. Budzeikos paruoštą knygelę "Mari- 
jos Apsireiškimas Šiluvoje“. Marijos Gimimo dieną, rugsėjo 8, Ma- 
rianapolis buvo pradėjęs ruošti Marijos šventes, į kurias buvo kvie- 
čiami lietuviai iš apylinkių kolonijų. 

Marijos Nek. Pr. Seserys Putname 1951 išleido spalvotą Marijos 
Apsireiškimo paveikslą, Šiluvos didžiojo altoriaus antrinio paveikslo 
kopiją. Atskirai buvo aispausti Apsireiškimo istorijos lapeliai lietu- 
vių ir anglų kalbomis ir su paveikslu plačiai paskleisti tarp Amerikos 
lietuvių — senųjų ir čiagimių. Besiruošiant statyti šventųjų Marijos 
metų atminčiai naują koplyčią, buvo pramatyti ir du šiluviniai vitra- 
žai: Apsireiškimo ir steb. paveikslo. Vitražus parengė dail. K. Var- 
nelis, koplyčios dekoratorius. Jie 1954 buvo įdėti centriniuose languo- 
se iš abiejų koplyčios pusių. 

Nuo 1956 į šiluvinės Marijos garbės skleidimą įsijungė ir lietu- 
viai saleziečiai, įsikūrę Cedar Lake, Indianoje. Jie ruošiasi atkurti Ši- 
luvos Apsireiškimo Koplyčią — to paties modelio, kaip Lietuvoje. Pa- 
čią naująją vietovę jie taip pat pavadino "Šiluva", o šiais metais pra- 
dėjo leisti neperijodinį leidinį "Šiluvos Balsą“. 

Amerikoje, kaip matome, darosi du Šiluvos Marijos kulto rajo- 
nai: vienas Chicagoje bei apylinkėse ir antras Naujoje Anglijoje. 


Naujoji šiluvės statula Putname 

Be išleistų lapelių, maldų ir paveikslų, Marijos Nek. Pr. Seserys 
Putname nūnai jau trečiu meno kūriniu atžymi Šiluvos stebuklinguo- 
sius įvykius. Tas tretysis kūrinys yra statula, sukurta lietuvio skulp- 
toriaus ir įamžinta skaidriame italų marmure. 

Dar nebuvo pradėta statyti Putnamo naujoji koplyčia, kaip atsi- 
rado šiluvinės Marijos statulai nelaukta fundatorė. Ji pati pasisiūlė 
neprašoma. Jos noras susietas su vienu išgyvenimu, nešiojamu šir- 
dyje nuo 1946 metų. Tada ji sapnavusi keliaujanti kažkur ir staiga 
matanti Mariją visą baltą, krintančio skaidraus sniego fone ir per kairį 
petį nušviestą stiprios šviesos — saulės. Per sniegą Marijos ir Kūdi- 
kio veidas buvęs vos matomas. Šalia Marijos buvusi lyg vienuolė 
juodu habitu, ir ji tuo metu ištarusi žodžius: "Čia buvo garbinamas 
Dievas, o dabar draudžiama“. 

Po keletos mėnesių ji, atitrūkusi nuo savo darbų, išvyko poilsio 
į Kneipp Springs pas vokietes seseris. Kambarėlyje buvo Marijos pa- 
veikslas. Jinai atgulusi ir žvelgusi į tą paveikslą. Staiga lyg kokia 
jėga ją išmetusi iš lovos, ir ji suklupusi melstis. Jos akyse stovėjo 
matytos sapne Marijos vaizdas. Ji prašiusi: “Padaryk, o Motin, kad 
tas krintantis iš dangaus sniegas sušvelnintų Lietuvos kančias“. Tuo 
metu ji padariusi pažadą įrengti Šiluvės statulą Putnamo seserų so- 
dyboje — baltą, kaip buvo mačiusi sapne. 

Apie savo pažadą ji nesiskubino pranešti seserims. Tik kasmet 
per rėmėjų seimus ji aukojo žymesnę auką, kol 1951 metais pasakė 
galutinai savo valią. 

Seserys numatė šiai statulai vietą prie naujosios koplyčios, iš 
lauko pusės. Susitarusios su dail. K. Varneliu, 1954 rudenį jos krei- 
pėsi pas skulptorių Vyt. Kašubą, prašydamos jį parengti statulos mo- 
delį. Buvo aptartos aplinkybės bei sąlygos. Pageidauta, kad statula 
būtų lyg ir naujas lietuviškos Madonos tipas. 

Skulptorius pradėjo darbą. Jo bandymai buvo bendrai aptaria- 
mi, kad labiau priartėtų norimam tipui. Skulptorius dirbo noriai ir 
bandė kantriai. Pagaliau 1955 rugsėjo 24 jis pranešė: “Mano modelis 
jau baigtas. Figūra dar džiūna ir už poros dienų ją fotogratuosiu. At- 
siimti ją būtų galima po pirmo spalio. Man būtų malonu, jei prieš iš- 
leidžiant darbą, jį dar pamatytumėte pas mane“. 

Modelio įvykdymas bei padidinimas buvo pavestas Da Pratos 
bendrovei Bostone, Mass. Bendrovė pasiuntė modelį į Italiją ir čia iš 
Carrara marmuro buvo nukaldinta "Šiluvos Marija“. Į Ameriką 
ji grįžo tik 1957 pradžioje. Galutinai instoliuota Putname, specialioje 
nišoje, šių metų balandžio pradžioje. Jos pašventinti, rėmėjų seimo 
proga, buvo kviečiamas vysk. V. Brizgys iš Chicagos. Dėl savo darbų 
jis negalėjo atvykti. Jo vieton paprašytas prel. J. Balkūnas iš Maspeth, 


I šventinimo iškilmes atvyko ir pati tundatorė Elzbieta Lankaus- 
kienė iš Cicero, Ill. "Mano troškimas, — kalbėjo jinai išvakarėse, — 
bus įvykdytas, dėl to esu be galo laiminga“. Įvykdytas ir seserų troš- 
kimas kaip tik išvakarėse artėjančio jubiliejaus, kuris bus švenčiamas 
visų lietuvių 1958. Ligi to laiko Šiluvės Madonos veidas gal spės su- 
sigyventi su lietuvio akimis ir širdimi. 


šiluvos Apsireiškimo jubiliejui artėjant 

Marija apsireiškė Šiluvoje, pažadindama dvasines galias grįžti 
į pilnutinį katalikiškąjį tikėjimą, kurį skaldė įsiaudrinusios bangos iš 
Vakarų. Ties Lietuva sugniužo tos bangos. Dabar audra atsigręžusi 
iš Rytų. Ji siekia pilnutinai sunaikinti bet kokį tikėjimą. 

Marija — mūsų tikėjimo saugotoja ir gynėja. Pro šį faktą mes 
negalime praeiti tylomis. Marijos apsireiškimai, akivaizdoje didžiųjų 
žmonijos pavojų, gausėjo, bet tų apsireiškimų pradžia sietina su Ši- 
luva. Tai turime žinoti ir mes, ir tikinčiųjų pasaulis. To reikalauja 
pačios Marijos garbės visuma. Būtų mūsų kaltė, jei pasaulis ir toliau 
nieko arba labai mažai težinotų, ką Marija yra padariusi tikėjimui 
išgelbėti mūsų tautoj ir artimuose mūsų kaimynuose. 

Ligi kitų metų rugsėjo 8, kada turėtų būti daromos didžiosios ju- 
biliejaus iškilmės, turime nedaug laiko. Tebūna jis skirtas pasiruoš- 
ti — maldomis, kūryba, straipsniais, pamokslais. 


15 


ŠILUVĖS STATULA PUTNAME 


Pašventinta 1957 geg. 19. 


